CELEX: 32009D0617
Language: sk
Date: 2009-08-17 00:00:00
Title: 2009/617/ES: Rozhodnutie Komisie zo 17. augusta 2009 o nezaradení parafínového oleja č. CAS 64742-54-7 do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku [oznámené pod číslom K(2009) 6305] (Text s významom pre EHP)

18.8.2009   
            
            
               SK
            
            
               Úradný vestník Európskej únie
            
            
               L 213/28
            
         
      ROZHODNUTIE KOMISIE
   
   zo 17. augusta 2009
   o nezaradení parafínového oleja č. CAS 64742-54-7 do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku
   [oznámené pod číslom K(2009) 6305]
   (Text s významom pre EHP)
   (2009/617/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na štvrtý pododsek jej článku 8 ods. 2,
   keďže:
   
               (1)
            
            
               V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k tejto smernici a ktoré sú už na trhu dva roky po dátume oznámenia tejto smernice, zatiaľ čo sa uvedené látky v rámci pracovného programu postupne skúmajú.
            
         
               (2)
            
            
               V nariadeniach Komisie (ES) č. 1112/2002 (2) a (ES) č. 2229/2004 (3) sa ustanovujú podrobné pravidlá vykonávania štvrtej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam zahŕňa parafínový olej č. CAS 64742-54-7.
            
         
               (3)
            
            
               Účinky parafínového oleja č. CAS 64742-54-7 na ľudské zdravie a životné prostredie sa posúdili v súlade s ustanoveniami nariadení (ES) č. 1112/2002 a (ES) č. 2229/2004 na rad použití, ktoré navrhol oznamovateľ. Okrem toho sú v týchto nariadeniach určené spravodajské členské štáty, ktoré musia v súlade s článkom 21 ods. 3 nariadenia (ES) č. 2229/2004 predložiť príslušné hodnotiace správy a odporúčania Európskemu úradu pre bezpečnosť potravín (EFSA). V prípade parafínového oleja č. CAS 64742-54-7 bolo spravodajským štátom Grécko a všetky príslušné informácie boli predložené v apríli 2008.
            
         
               (4)
            
            
               Komisia preskúmala parafínový olej č. CAS 64742-54-7 v súlade s článkom 24a nariadenia (ES) č. 2229/2004. Návrh hodnotiacej správy o tejto látke bol preskúmaný členskými štátmi a Komisiou v rámci Stáleho výboru pre potravinový reťazec a zdravie zvierat a dokončený 12. marca 2009 v podobe revíznej správy Komisie.
            
         
               (5)
            
            
               Výbor počas skúmania parafínového oleja č. CAS 64742-54-7 dospel s ohľadom na pripomienky členských štátov k záveru, že existujú jasné náznaky, podľa ktorých sa dá očakávať, že táto účinná látka má škodlivé účinky na ľudské zdravie, a najmä na spotrebiteľov a používateľov, pretože neexistujú postačujúce dôkazy na stanovenie hodnôt ADI, ARfD a AOEL.
            
         
               (6)
            
            
               Komisia vyzvala oznamovateľa, aby predložil svoje pripomienky k výsledkom preskúmania parafínového oleja č. CAS 64742-54-7 a aby sa vyjadril k tomu, či má alebo nemá v úmysle túto látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek argumentom, ktoré oznamovateľ predložil, však nebolo možné dané problémy vyriešiť, pričom posúdeniami vyhotovenými na základe predložených informácií sa nepreukázalo, že za navrhovaných podmienok používania možno očakávať, že prípravky na ochranu rastlín obsahujúce parafínový olej č. CAS 64742-54-7 vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.
            
         
               (7)
            
            
               Parafínový olej č. CAS 64742-54-7 by sa preto nemal zaradiť do prílohy I k smernici 91/414/EHS.
            
         
               (8)
            
            
               Mali by sa prijať opatrenia na zabezpečenie odobratia povolení udelených na prípravky na ochranu rastlín obsahujúce parafínový olej č. CAS 64742-54-7 v rámci stanovenej lehoty a na zabezpečenie toho, že tieto povolenia sa nebudú obnovovať a že sa na takéto výrobky nebudú udeľovať nové povolenia.
            
         
               (9)
            
            
               Každé obdobie odkladu udelené členským štátom na likvidáciu, skladovanie, uvádzanie na trh a používanie existujúcich zásob prípravkov na ochranu rastlín obsahujúcich parafínový olej č. CAS 64742-54-7 by sa malo obmedziť na dvanásť mesiacov, aby sa mohli existujúce zásoby využiť v jednom ďalšom vegetačnom období. Tým sa zabezpečí, že prípravky na ochranu rastlín obsahujúce parafínový olej č. CAS 64742-54-7 budú používateľom naďalej k dispozícii 18 mesiacov od prijatia tohto rozhodnutia.
            
         
               (10)
            
            
               Toto rozhodnutie nemá vplyv na predkladanie žiadostí týkajúcich sa parafínového oleja č. CAS 64742-54-7 v súlade s ustanoveniami článku 6 ods. 2 smernice 91/414/EHS a nariadenia Komisie (ES) č. 33/2008 zo 17. januára 2008, ktorým sa stanovujú podrobné pravidlá na uplatňovanie smernice Rady 91/414/EHS, pokiaľ ide o riadne a skrátené konanie pre hodnotenie účinných látok, ktoré boli súčasťou pracovného programu uvedeného v článku 8 ods. 2 uvedenej smernice, ale neboli zaradené do prílohy I k uvedenej smernici (4), v súvislosti s jeho možným zaradením do prílohy I k tejto smernici.
            
         
               (11)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Parafínový olej č. CAS 64742-54-7 sa nezaraďuje ako účinná látka do prílohy I k smernici 91/414/EHS.
   Článok 2
   Členské štáty zabezpečia, aby sa:
   
               a)
            
            
               povolenia na prípravky na ochranu rastlín obsahujúce parafínový olej č. CAS 64742-54-7 odobrali do 17. februára 2010;
            
         
               b)
            
            
               odo dňa uverejnenia tohto rozhodnutia neudelili ani neobnovili žiadne povolenia na prípravky na ochranu rastlín obsahujúce parafínový olej č. CAS 64742-54-7.
            
         Článok 3
   Každá doba odkladu udelená členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšia a uplynie najneskôr 17. februára 2011.
   Článok 4
   Toto rozhodnutie je určené členským štátom.
   
      V Bruseli 17. augusta 2009
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. ES L 168, 27.6.2002, s. 14.
   
      (3)  Ú. v. EÚ L 379, 24.12.2004, s. 13.
   
      (4)  Ú. v. EÚ L 15, 18.1.2008, s. 5.